Številka: 410-69/2020/11

Datum: 1. 7. 2022

**METODOLOGIJA ZA VZPOSTAVITEV OKVIRA SMOTRNOSTI ZA IZVAJANJE INSTRUMENTA ZA FINANČNO PODPORO ZA UPRAVLJANJE MEJA IN VIZUMSKO POLITIKO V OKVIRU SKLADA ZA INTEGRIRANO UPRAVLJANJE MEJA**

 **ZA OBDOBJE 2021-2027**

KAZALO

[1. UVOD 3](#_Toc103242788)

[1.1 OKVIR SMOTRNOSTI 3](#_Toc103242789)

[2. OBRAZLOŽITEV 4](#_Toc103242790)

[2.1 KAZALNIKI UČINKA 5](#_Toc103242791)

[2.1.1 KAZALNIKI UČINKA 5](#_Toc103242792)

[2.1.2 DEJAVNIKI, KI LAHKO VPLIVAJO NA DOSEGANJE MEJNIKOV IN CILJEV TER NAČINI, KAKO SO BILI UPOŠTEVANI 19](#_Toc103242793)

[2.2 KAZALNIKI REZULTATOV IN CILJNE VREDNOSTI KAZALNIKOV REZULTATOV 21](#_Toc103242794)

[3. DELEŽ SREDSTEV PO POSAMEZNIH VRSTAH UKREPANJA TER POVEZAVA S KAZALNIKI 25](#_Toc103242795)

[4. ZAKLJUČEK 27](#_Toc103242796)

# 1. UVOD

Skladno z EU zakonodajo za finančno perspektivo 2021-2027 se spreminjajo tudi podlage za spremljanje izvajanja Nacionalnega programa. V finančni perspektivi 2021-2027 so v primerjavi s perspektivo 2014-2020 predvsem spremembe v intervencijski logiki, kazalnikih in operacijah.

Nacionalni program za izvajanje Instrumenta za finančno podporo za upravljanje meja in vizumsko politiko za obdobje 2021-2027 je načrtovan v okviru specifičnih ciljev. Cilj politike Instrumenta za finančno podporo za upravljanje meja in vizumsko politiko v okviru Sklada za integrirano upravljanje meja je zagotavljati trdno in učinkovito evropsko integrirano upravljanje meja na zunanjih mejah, s tem prispevati k zagotavljanju visoke ravni notranje varnosti v Uniji, ob hkratnem ohranjanju prostega gibanja oseb v Uniji ter ob doslednem spoštovanju ustreznega pravnega reda Unije in mednarodnih obveznosti Unije in držav članic, ki izhajajo iz mednarodnih instrumentov, katerih pogodbenice so.

**Instrument za finančno podporo za upravljanje meja in vizumsko politiko 2021-2027 prispeva k naslednjima specifičnima ciljema:**

1. podpirati učinkovito evropsko integrirano upravljanje meja na zunanjih mejah, ki ga izvaja evropska mejna in obalna straža, kot skupno odgovornost Evropske agencije za mejno in obalno stražo ter nacionalnih organov, odgovornih za upravljanje meja, da bi se olajšala zakonita prehajanja meje, preprečevala in odkrivala nezakonito priseljevanje in čezmejni kriminal ter učinkovito upravljali migracijski tokovi;
2. podpirati skupno vizumsko politiko za zagotovitev harmoniziranega pristopa zvezi z izdajanjem vizumov in za olajšanje zakonitega potovanja, hkrati pa pomagati preprečevati migracijska in varnostna tveganja.

Skladno z 22. členom Uredbe o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (Uredba (EU) 2021/1060, v nadaljevanju: uredba CPR), se za vsak specifični cilj predloži:

(a) opis prvotnega stanja, izzivov in odzivov, ki jih podpira sklad;

(b) navedba izvedbenih ukrepov;

(c) okvirni seznam ukrepov in njihov pričakovani prispevek k specifičnim ciljem;

(d) kadar je to ustrezno, utemeljitev za operativno podporo, specifične ukrepe, nujno pomoč in ukrepe, kakor je navedeno v členih 19 in 20 uredbe o AMIF;

(e) kazalniki učinka in rezultatov z ustreznimi mejniki in cilji;

(f) okvirna razčlenitev načrtovanih sredstev glede na vrsto ukrepa

# 1.1 OKVIR SMOTRNOSTI

Okvir smotrnosti, ki omogoča spremljanje, poročanje in vrednotenje uspešnosti programa med njegovim izvajanjem, je določen v 16. členu uredbe CPR. Sestavljajo ga:

1. kazalniki učinka in rezultatov, povezani s specifičnimi cilji iz Uredbe o vzpostavitvi Instrumenta za finančno podporo za upravljanje meja in vizumsko politiko v okviru Sklada za integrirano upravljanje meja;
2. mejniki, ki jih moramo doseči do konca leta 2024 za kazalnike učinka;
3. ciljne vrednosti, ki jih moramo doseči do konca leta 2029 za kazalnike učinka in kazalnike rezultatov.

Mejnike in ciljne vrednosti se določa za vsak specifični cilj znotraj programa. Izjema je tehnična pomoč.

Metodologija za vzpostavitev okvira smotrnosti je določena v 17. členu uredbe CPR. Vsebovati mora:

1. **merila, ki jih država članica uporablja pri izboru kazalnikov;**
2. **uporabljene podatke ali dokaze, zagotavljanje kakovosti podatkov in metodo izračuna;**
3. **dejavnike, ki lahko vplivajo na doseganje mejnikov in ciljev ter načine, kako so bili upoštevani.**

# 2. OBRAZLOŽITEV

Cilj na področju evropskega integriranega upravljanja meja je okrepljeno preprečevanje in odkrivanje nedovoljenih migracij in z njimi povezanim čezmejnim kriminalom. Na mejnih prehodih bomo nadaljevali z rednim in investicijskim vzdrževanjem objektov in naprav ter okolice objektov, kar zagotavlja pogoje za varovanje zunanje Schengenske meje in nemoteno opravljanje mejne kontrole. Potrebno je servisiranje naprav, zamenjava poškodovane, iztrošene in izrabljene, zastarele oziroma energetsko neučinkovite opreme, s čimer se zagotavljajo ustrezni delovni pogoji za učinkovito varovanje zunanje Schengenske meje in izvajanje mejne kontrole. Poleg tega bodo aktivnosti zajemale tehnične in operativne ukrepe v Schengenskem območju vezane na mejne kontrole, še posebej investicije v vozila, plovila, opremo in infrastrukturo ter posodobitev sodobne tehnologije na meji, velikih IT sistemov in potrebne zaščitne opreme. Policija je odgovorna za Nacionalni koordinacijski center (NCC), EUROSUR in vozlišče. Tudi v prihodnje bomo nadaljevali z aktivnostmi, povezanimi z razširitvijo radarskega pokritja, s ciljem pokriti celotno slovensko teritorialno morje, kar bo preprečilo, da bi se plovila, namenjena v pomorski mejni prehod Koper izognila mejni kontroli. SIS II je v Sloveniji polno operativen, a še vedno zahteva pomembne investicije v opremo, programsko opremo in usposabljanje kadra. Bodoči izzivi ostajajo tudi na področju paketov Pametne meje (Smart Borders). Načrtovana je nadgradnja EES sistema ter nadaljnje aktivnosti vezane na zagotavljanje inteoperabilnosti (ESP, SMMS, CIR itd.) in ustrezno usposobljeno osebje na teh novih področjih.

V okviru EU vizumske politike je cilj Slovenije zagotoviti učinkovite vizumske postopke, ki lajšajo zakonita potovanja in hkrati preprečujejo migracijska in varnostna tveganja. Slovenija si prizadeva za načrtovanje in izvajanje ustreznih standardov na vseh lokacijah diplomatskih predstavništev in konzulatov (DKP) v tujini. Za sistem vizumskega poslovanja v Sloveniji skrbi Ministrstvo za zunanje zadeve (MZZ) preko DKP; le-ta je sicer na ustrezni ravni za uresničevanje skupne vizumske politike EU, vendar je za podporo skupni vizumski politiki in izvajanje harmoniziranega pristopa v zvezi z izdajanjem vizumov nujno potrebno redno posodabljanje programske opreme, informacijsko – komunikacijske (IKT) strojne opreme, zagotavljanje kakovostne povezljivosti med DKP in MZZ, zagotavljanje ustreznih prostorskih pogojev in varnostnih standardov, usposobljenosti kadra in ustreznih kadrovskih zmogljivostih za vizno poslovanje na DKP. Načrtuje se tudi razvoj in izboljšanje vizumskih IKT sistemov, ki imajo ključno vlogo pri vizumskem poslovanju. Delovanje, posodabljanje in nadgradnja sistemov predstavljajo velik kadrovski in finančni zalogaj, zato je načrtovanje projektov, ki se bodo financirali iz BMVI, strateškega pomena za izvajanje vizumskih postopkov, ki morajo biti zakoniti, vendar hkrati tudi enostavni in pregledni, slediti morajo trendom digitalizacije in približevanju prosilcem za vizume.

# 2.1 KAZALNIKI UČINKA

Kazalniki učinka so po specifičnih ciljih določeni v Uredbi o vzpostavitvi Instrumenta za finančno podporo za upravljanje meja in vizumsko politiko v okviru Sklada za integrirano upravljanje meja.

# 2.1.1 KAZALNIKI UČINKA

**Specifični cilj 1: podpirati učinkovito evropsko integrirano upravljanje meja na zunanjih mejah, ki ga izvaja evropska mejna in obalna straža, kot skupno odgovornost Evropske agencije za mejno in obalno stražo ter nacionalnih organov, odgovornih za upravljanje meja, da bi se olajšala zakonita prehajanja meje, preprečevala in odkrivala nezakonito priseljevanje in čezmejni kriminal ter učinkovito upravljali migracijski tokovi**

V okviru specifičnega cilja 1 se sklad izvaja z naslednjimi izvedbenimi ukrepi:

1. izboljšanje nadzora meja v skladu s točko (a) člena 3(1) Uredbe (EU) 2019/1896 o evropski mejni in obalni straži z:
2. okrepitvijo zmogljivosti za izvajanje kontrol in varovanje na zunanjih mejah, vključno z ukrepi za lajšanje zakonitih prehajanj meje in, po potrebi z ukrepi, povezanimi s:
	* preprečevanjem in odkrivanjem čezmejnega kriminala na zunanjih mejah, zlasti tihotapljenja migrantov, trgovine z ljudmi in terorizma,
	* upravljanjem vztrajno visokih ravni migracij na zunanjih mejah, tudi s tehnično in operativno okrepitvijo ter mehanizmi in postopki za identifikacijo ranljivih oseb in mladoletnikov brez spremstva ter za opredelitev oseb, ki potrebujejo mednarodno zaščito ali želijo zaprositi zanjo, obveščanjem takih oseb in njihovo napotitvijo;
3. izvajanjem tehničnih in operativnih ukrepov na schengenskem območju, ki so povezani z nadzorom meja, ob hkratnem ohranjanju prostega gibanja oseb na tem območju;
4. izvajanjem analiz tveganj za notranjo varnost in analiz groženj, ki lahko vplivajo na delovanje ali varnost zunanjih meja;
5. razvoj evropske mejne in obalne straže z zagotavljanjem podpore nacionalnim organom, odgovornim za upravljanje meja, pri izvajanju ukrepov, povezanih z razvojem zmogljivosti in skupno krepitvijo zmogljivosti, skupnimi javnimi naročili, določitvijo skupnih standardov in morebitnimi drugimi ukrepi za poenostavitev sodelovanja in usklajevanja med državami članicami in Evropsko agencijo za mejno in obalno stražo;
6. krepitev medagencijskega sodelovanja na nacionalni ravni med nacionalnimi organi, odgovornimi za nadzor meja ali za naloge, ki se izvajajo na meji, in krepitev sodelovanja na ravni Unije med državami članicami ali med državami članicami na eni strani in ustreznimi organi, uradi in agencijami Unije ali tretjimi državami na drugi strani;
7. zagotavljanje enotne uporabe pravnega reda Unije glede zunanjih meja, tudi z izvajanjem priporočil v okviru mehanizmov za nadzor kakovosti, na primer schengenskega ocenjevalnega mehanizma v skladu z Uredbo (EU) št. 1053/2013 *(o vzpostavitvi ocenjevalnega in spremljevalnega mehanizma za preverjanje uporabe schengenskega pravnega reda in razveljavitvi Sklepa Izvršnega odbora z dne 16. septembra 1998 o ustanovitvi stalnega odbora o ocenjevanju in izvajanju Schengenskega sporazuma),* ocen ranljivosti v skladu z Uredbo (EU) 2019/18961896 *(o evropski mejni in obalni straži)* in nacionalnih mehanizmov za nadzor kakovosti;
8. vzpostavitev, delovanje in vzdrževanje obsežnih informacijskih sistemov v skladu s pravom Unije na področju upravljanja meja, zlasti SIS, ETIAS, SVI in sistem Eurodac za namene upravljanja meja, vključno z interoperabilnostjo teh obsežnih informacijskih sistemov in njihove komunikacijske infrastrukture, ter ukrepe za izboljšanje kakovosti podatkov in zagotavljanje informacij;
9. povečanje zmogljivosti za zagotavljanje pomoči osebam, ki so se na morju znašle v stiski, ter podpora operacijam iskanja in reševanja v situacijah, ki bi lahko nastale med operacijo varovanja meja na morju;
10. podpora operacijam iskanja in reševanja v okviru varovanja meje na morju.

V nadaljevanju so predstavljeni kazalniki učinka v okviru specifičnega cilja 1 ter način njihovega spremljanja:

**1. Število kosov opreme, kupljene za mejne prehode:**

1.1 od tega število kupljenih sistemov za avtomatizirani nadzor meje/samopostrežnih sistemov/e-prehodov.

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 1a(i), 1a(ii), 1a(iii), 1c, 1d, 1e | O.1.1 | Število kosov opreme, kupljene za mejne prehode: | število | 3.544 | 6.121 |
| 1a(i), 1a(ii), 1a(iii), 1c, 1d, 1e | O.1.1.1 | - od tega število kupljenih sistemov za avtomatizirani nadzor meje/samopostrežnih sistemov/ e-prehodov | število | 0 | 0 |

Opomba: pri kazalniku O.1.1 merska enota »število« predstavlja število kosov, pri kazalniku O.1.1.1 pa število sistemov.

Spremljanje kazalnika je povezano z zamenjavami poškodovane, iztrošene, izrabljene, zastarele oziroma energetsko neučinkovite opreme, s čemer se zagotavljajo ustrezni delovni pogoji za učinkovito varovanje zunanje Schengenske meje in učinkovito izvajanje mejne kontrole. Glede na razpoložljiva sredstva se bo sledilo zamenjavam izrabljene, zastarele, energetsko neučinkovite opreme oz. opreme, ki se ji iztekel življenjski cikel ali zanjo več niso dobavljivi rezervni deli. Kazalnik je povezan z nabavo naslednje opreme oziroma projekti:

* Detektorji za odkrivanje tihotapskega blaga in prtljage potnikov;
* Naprave za preverjanje pristnosti dokumentov;
* Oprema za tehnično varovanje zelene meje;
* Prenosni čitalniki in čitalci motilcev signala;
* Oprema policistov;
* Analitični programi za izdelavo naprednih analiz tveganja;
* Nabava opreme, posodobitev in širitev centrov za mednarodno sodelovanje kot podpora čezmejnemu operativnemu policijskemu sodelovanju;
* Ročne in mobilne termovizije;
* Detektorji za odkrivanje oseb in pregled prtljage;
* Službeni psi in konji;
* Oprema za nočno opazovanje;
* Radarski sistem;
* Nabava čitalnikov in računalniške opreme;
* MDM licence (mobilna informacijska podpora uporabnika);
* Zamenjava amortizirane omrežne opreme na mejnih prehodih;
* Povečanje zmogljivosti omrežnih povezav.

Vrednost oziroma podatek za mejnik 2024 je določena na podlagi podatkov o iztrošeni, izrabljeni, zastareli oziroma energetsko neučinkoviti opremi, in sicer na naslednji način:

* detektorji za odkrivanje tihotapskega blaga in prtljage potnikov, oprema za tehnično varovanje zelene meje, prenosni čitalniki in čitalci motilcev signala, službeni psi in konji ter radarski sistem se do 2024 še ne bodo nabavili;
* naprave za preverjanje pristnosti dokumentov – zamenjana bo obstoječa opreme z naprednejšo (ročne lupe in naprave za podrobnejši pregled);
* oprema policistov – zamenjava iztrošene opreme (2000 kosov);
* analitični programi za izdelavo naprednih analiz tveganja - licence za uporabnike (za GPU Uprava uniformirane policije, vsaka Policijska uprava po 2x, za GPU Upravo za informatiko; za letalsko policijo Brnik in za PPOP Koper);
* nabava opreme, posodobitev in širitev centrov za mednarodno sodelovanje kot podpora čezmejnemu operativnemu policijskemu sodelovanju - po predvidevanjih, kaj bo potrebno zamenjati oz. nadgraditi;
* ročne in mobilne termovizije - potrebna je zamenjava 10 starih obstoječih mobilnih termovizij ter 20 ročnih termovizij, zamenjava 30 žepnih termovizij;
* detektorji za odkrivanje oseb in pregled prtljage (40x CO2 detektorji, ki so potrebni zamenjave zaradi amortiziranosti, 8x zamenjava izrabljenih detektorjev srčnega utripa);
* oprema za nočno opazovanje - delna zamenjava obstoječe opreme;
* nabava čitalnikov in računalniške opreme - zamenjava iztrošene opreme na vseh PPIU;
* MDM licence (mobilna informacijska podpora uporabnika) - vsakoletni najem 500 licenc;
* zamenjava amortizirane omrežne opreme na mejnih prehodih - na podlagi kvalitativnega in kvantitativnega pregleda omrežne opreme v ITSP z upoštevanjem rokov in priporočil proizvajalca glede podpore in življenjske dobe;
* povečanje zmogljivosti omrežnih povezav - pregled zmogljivosti omrežnih povezav do lokacij policije in predvidena povečanja zmogljivosti zaradi uvedbe vsebin in storitev v ITSP (nove aplikacije, video vsebine, podatkovni centri,…).

Za kazalnik O.1.1.1 ni predvidenih projektov, saj je za tovrstni sistem že sklenjena pogodba.

Ciljna vrednost za leto 2029 je določena na podlagi podatkov o iztrošeni, izrabljeni, zastareli oziroma energetsko neučinkoviti opremi, in sicer na naslednji način:

* naprave za preverjanje pristnosti dokumentov ter analitični programi za izdelavo naprednih analiz tveganja bodo nabavljeni že do mejnika 2024;
* detektorji za odkrivanje tihotapskega blaga in prtljage potnikov - zamenjava dela obstoječe oz. že odpisane opreme (detektorji radioaktivnosti, drog, eksploziva merilci gostote);
* oprema za tehnično varovanje zelene meje - uvedba senzorike za zaznavanje in odkrivanje poizkusov ilegalnih prehodov, na podlagi zaznanih lokacij najpogostejših točk ilegalnih prehodov meje;
* prenosni čitalniki in čitalci motilcev signala - gre za novo opremo in predvidevanja (predvideno za enoto SENDM in večje Postaje za izravnalne ukrepe);
* oprema policistov – zamenjava iztrošene opreme (dodatnih 1000 kosov);
* nabava opreme, posodobitev in širitev centrov za mednarodno sodelovanje kot podpora čezmejnemu operativnemu policijskemu sodelovanju - po predvidevanjih, katero ITK opremo bo potrebno zamenjati oz. nadgraditi za nemoteno delovanje;
* ročne in mobilne termovizije - zamenjava obstoječe opreme z nabavo še 50 žepnih termovizij in 10 ročnih termovizij, skupaj 120;
* detektorji za odkrivanje oseb in pregled prtljage (50x CO2 detektorji, ki so potrebni za zamenjavo zaradi amortiziranosti, 10x uvedba nove tehnologije prenosnih malih RTG naprav, 7x zamenjava preostanka izrabljenih detektorjev srčnega utripa);
* službeni psi in konji – predvidene potrebe in potrebne zamenjave že obstoječih živali;
* oprema za nočno opazovanje - delna zamenjava obstoječe amortizirane in zastarele opreme;
* radarski sistem- zamenjava oz. nadgradnja obstoječih sistemov;
* nabava čitalnikov in računalniške opreme - zamenjava iztrošene opreme na policijskih enotah na meji;
* MDM licence (mobilna informacijska podpora uporabnika) - vsakoletni najem 500 licenc;
* zamenjava amortizirane omrežne opreme na mejnih prehodih - na podlagi kvalitativnega in kvantitativnega pregleda omrežne opreme v ITSP z upoštevanjem rokov in priporočil proizvajalca glede podpore in življenjske dobe;
* povečanje zmogljivosti omrežnih povezav - pregled zmogljivosti omrežnih povezav do lokacij policije in predvidena povečanja zmogljivosti zaradi uvedbe vsebin in storitev v ITSP (nove aplikacije, video vsebine, podatkovni centri,…).

Viri, iz katerih se črpajo podatki, so sklenjene pogodbe o dobavi blaga, dobavnice, prevzemnice, primopredajni zapisniki, podatki o osnovnih sredstvih iz aplikacije MFERAC, interne evidence MNZ in policije, pogodbe o najemu opreme.

**2. Število kosov vzdrževane/popravljene infrastrukture.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 1a(ii) | O.1.2 | Število kosov vzdrževane/ popravljene infrastrukture | število | 62 | 72 |

Opomba: merska enota »število« predstavlja število enot.

Spremljanje kazalnika je povezano s številom mejnih prehodov ter stanjem objektov. Na zunanji schengenski meji z Republiko Hrvaško je 62 mejnih prehodov, od tega 57 kopenskih, 3 zračni in 2 pomorska. V vzdrževanje bodo postopoma vključene tudi policijske postaje za izravnalne ukrepe, ki delujejo v okviru policijskih uprav in dve specializirani enoti za nadzor državne meje. V okviru projekta se bodo zamenjali poškodovani, iztrošeni, izrabljeni, zastareli oziroma energetsko neučinkoviti sistemi in oprema mejnih prehodov s katerimi se zagotavljajo ustrezni delovni pogoji za učinkovito varovanje zunanje Schengenske meje in učinkovito izvajanje mejne kontrole.

Vrednost oziroma podatek za mejnik 2024 je določen na podlagi dosedanjega obsega vzdrževanja infrastrukture mejnih prehodov. Predvideno je vzdrževanje na 62 objektih mejnih prehodov, in sicer vsaj v obsegu, kot se to trenutno izvaja.

Ciljna vrednost za leto 2029 je določena s ciljem, da bi se do leta 2029 v vzdrževanje in upravljanje postopoma vključile tudi policijske postaje za izravnalne ukrepe, ki delujejo v okviru policijskih uprav in dve specializirani enoti za nadzor državne meje.

Pri določitvi obeh vrednosti je upoštevano dejansko število mejnih prehodov in število PPIU in SENDM, ki jih tudi želimo vključiti v vzdrževanja, pri zamenjavi opreme pa razpoložljivi podatki o stanju opreme na terenu, podatki o starosti oziroma življenjski dobi opreme in sistemov, predlogi upravnikov o potrebah po zamenjavi opreme in v okviru raziskave trga dostopne energetsko učinkovitejše opreme dostopne na trgu (za zamenjavo energetsko neučinkovite in zastarele opreme).

Vir, iz katerega se črpajo podatki, so sklenjene pogodbe o okoljsko manj obremenjujočem upravljanju in vzdrževanju objektov, mesečna poročila upravnikov, ki bodo priloga računov, podatki iz aplikacije MFERAC - materialno knjigovodstvo ter interne evidence MNZ in policije.

**3. Število podprtih žariščnih območij.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| / | O.1.3 | Število podprtih žariščnih območij | število | 0 | 0 |

Opomba: merska enota »število« predstavlja število žariščnih območij.

Aktivnosti oziroma projekti v povezavi s tem kazalnikom niso planirani, zato ga ne bomo spremljali.

**4. Število zgrajenih/posodobljenih objektov za mejne prehode.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 1a(ii), 1e | O.1.4 | Število zgrajenih/ posodobljenih objektov za mejne prehode | število | 30 | 49 |

Opomba: merska enota »število« predstavlja število enot.

Spremljanje kazalnika je povezano s številom enot/lokacij, ki jih je potrebno posodobiti s tehnično opremo za izvajanje kontrol na zunanjih mejah. Predvidena je zamenjava opreme govornega omrežja in videonadzora. Oprema je zastarela, izrabljena, imamo veliko stroškov s servisiranjem in vzdrževanjem obstoječe opreme.

Vrednost oziroma podatek za mejnik 2024 je določen na podlagi popisa že obstoječih zastarelih video nadzornih sistemov in sistemov govornega omrežja, ki so nameščeni na mejnih prehodih.

Ciljna vrednost za leto 2029 je določena na podlagi popisa že obstoječih zastarelih video nadzornih sistemov in sistemov govornega omrežja, ki so nameščeni na mejnih prehodih ter predvidevanj o potrebni zamenjavi opreme glede na življenjsko dobo.

Vir, iz katerega se črpajo podatki, so sklenjene pogodbe o dobavi blaga, dobavnice, prevzemnice, primopredajni zapisniki, podatki o osnovnih sredstvih iz aplikacije MFERAC, interne evidence MNZ in policije.

**5. Število kupljenih zrakoplovov:**

5.1 od česar število kupljenih brezpilotnih zrakoplovov.

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 1a(ii) | O.1.5 | Število kupljenih zrakoplovov: | število | 65 | 67 |
| 1a(ii) | O.1.5.1 | - od česar število kupljenih brezpilotnih zrakoplovov | število | 65 | 65 |

Opomba: merska enota »število« predstavlja število kosov.

Spremljanje kazalnika je povezano z nabavo tehnične opreme za izvajanje kontrol na zunanjih mejah, in sicer nabavo helikopterjev in brezpilotnih letalnikov.

Vrednost oziroma podatek za mejnik 2024 je določen glede na potrebe po novi opremi in zamenjavi obstoječe opreme na Policijskih upravah. Nabava helikopterjev, je zaradi dolgih dobavnih rokov planirana kasneje.

Ciljna vrednost za leto 2029 je določena glede na potrebno poenotenje in pomladitev patruljno izvidniške flote helikopterjev (starejši od 15 oz. 18 let), ki bosta sofinancirana po ključu uporabe za mejo. Za brezpilotne zrakoplove se planira nabavo že do leta 2024.

Vir, iz katerega se črpajo podatki, so sklenjene pogodbe o dobavi blaga, dobavnice, prevzemnice, primopredajni zapisniki, podatki o osnovnih sredstvih iz aplikacije MFERAC, interne evidence MNZ in policije.

**6. Število kupljenih pomorskih prevoznih sredstev.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 1a(ii) | O.1.6 | Število kupljenih pomorskih prevoznih sredstev | število | 0 | 2 |

Opomba: merska enota »število« predstavlja število kosov.

Spremljanje kazalnika je povezano z nabavo čolnov – pomorskih plovil za varovanje meje.

Do mejnika 2024 še ni predvidena nabava čolnov.

Ciljna vrednost za leto 2029 je določena na podlagi podatkov o permanentni uporabi obstoječih plovil, njihovi iztrošenosti in potrebni zamenjavi, nadgradnji ali posodobitvi.

Vir, iz katerega se črpajo podatki, so sklenjene pogodbe o dobavi blaga, dobavnice, prevzemnice, primopredajni zapisniki, podatki o osnovnih sredstvih iz aplikacije MFERAC, interne evidence MNZ in policije.

**7. Število kupljenih kopenskih prevoznih sredstev.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 1a(i), 1a(ii), 1d | O.1.7 | Število kupljenih kopenskih prevoznih sredstev | število | 291 | 450 |

Opomba: merska enota »število« predstavlja število kosov.

Spremljanje kazalnika je povezano z nabavo tehnične opreme za izvajanje kontrol na zunanjih mejah, in sicer zamenjavo obstoječih prevoznih sredstev, njihovim dokupom za najbolj obremenjene enote in nakupom prevoznih sredstev za nove enote. Kazalnik je povezan z nabavo naslednjih prevoznih sredstev opreme oziroma projekti:

* Kombinirana vozila;
* Minibusi za vračanje oseb;
* Schengen busi;
* Nabava prevoznih sredstev za enote za izravnalne ukrepe in enoto SENDM;
* Namensko opremljeno vozilo za delo z brezpilotnimi zrakoplovi;
* Namensko opremljeno vozilo za delo z brezpilotnimi zrakoplovi in delo z video sistemi na meji;
* Namensko opremljeno kombinirano vozilo za potrebe nadzora prometa z video sistemi.

Vrednost oziroma podatek za mejnik 2024 je določena na podlagi podatkov o potrebni zamenjavi prevoznih sredstev v enotah, podatkov o novoustanovljenih enotah ter podatkov o povečanju aktivnosti v posameznih enotah, in sicer na naslednji način:

* Kombinirana vozila - predviden je nakup vozil za vsako PU z zunanjo schengensko mejo (po 2 vozili ), za vsak PU PPIU (1 vozilo) ter na vsako specializirano enoto za nadzor državne meje - SENDM (1 vozilo);
* Minibusi za vračanje oseb - predviden je nakup za PU-je, ki so najbolj obremenjeni z migrantsko tematiko;
* Schengen busi - zamenjava obstoječih ter nakup novih za novoustanovljene enote (SENDM 2, PPIU CE in PPIU NM);
* Nabava prevoznih sredstev za enote za izravnalne ukrepe in enoto SENDM - zamenjava amortiziranih vozil, ki še niso bila zamenjana (184 vozil); zamenjava obstoječih in dokup vozil za novo enoto SENDM 2 (11 terenskih vozil), zamenjava za enoto SENDM 1 in dokup za enoto SENDM 2 (25 vozil); dokup terenskih vozil za prevoz službenih psov (10 vozil) za enoti SENDM 1 in 2; nakup motornih koles (20x);
* Namensko opremljeno vozilo za delo z brezpilotnimi zrakoplovi, namensko opremljeno vozilo za delo z brezpilotnimi zrakoplovi in delo z video sistemi na meji ter namensko opremljeno kombinirano vozilo za potrebe nadzora prometa z video sistemi – vrednost je določena na podlagi tehnološkega razvoja tehničnih sredstev za policijo in potrebne operativne razpoložljivosti opreme.

Ciljna vrednost za leto 2029 določena na podlagi podatkov o potrebni zamenjavi prevoznih sredstev v enotah, podatkov o novoustanovljenih enotah ter podatkov o povečanju aktivnosti v posameznih enotah, in sicer na naslednji način:

* Nabava prevoznih sredstev za enote za izravnalne ukrepe in enoto SENDM - predvidena je zamenjava izrabljenih obstoječih vozil (86 vozil); zamenjava obstoječih vozil za enote za izravnalne ukrepe in dokup za nove enote (48 vozil) ter zamenjava vozil za enoti SENDM 1 in 2 (25 vozil);
* Za ostala prevozna sredstva oz. projekte je vrednost enaka kot mejnik, saj se planira nabavo vse opreme že do leta 2024.

Vir, iz katerega se črpajo podatki, so sklenjene pogodbe o dobavi prevoznih sredstev, dobavnice, prevzemnice, primopredajni zapisniki, podatki o osnovnih sredstvih iz aplikacije MFERAC, interne evidence MNZ in policije.

**8. Število udeležencev, ki so prejeli podporo:**

8.1 od tega število udeležencev dejavnosti usposabljanja.

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 1a(i), 1d | O.1.8 | Število udeležencev, ki so prejeli podporo: | število | 997 | 3.390 |
| 1a(i) | O.1.8.1 | - od tega število udeležencev dejavnosti usposabljanja | število | 985 | 3.348 |

Opomba: merska enota »število« predstavlja število oseb.

Spremljanje kazalnika je povezano z:

* Stroški sodelovanja ekspertov pri izvedbah schengenskih evalvacij;
* Usposabljanji za varovanje in nadzor zunanje schengenske meje;
* Specialističnimi usposabljanji s področja nadzora državne meje in tujcev
* Usposabljanji zaposlenih pilotov in tehnikov za nov tip helikopterja.

Vrednost oziroma podatek za mejnik 2024 je določen glede na predvidene potrebe po usposabljanjih, in sicer:

* Za sodelovanje ekspertov pri schengenskih evalvacijah je vrednost določena na podlagi preteklih sodelovanj ter potreb Slovenije po udeležbi, pri čemer bo po vzpostavitvi nabora strokovnjakov Slovenija imenovala vsaj enega strokovnjaka za posamezno področje, izbor evalvatorjev pa bo izbirala EK;
* Za usposabljanja zaposlenih za varovanje in nadzor državne meje glede na število zaposlenih nadzornikov ter bo odvisen od števila kandidatov, ki bodo uspešno zaključili in pridobili pooblastila za izvajanje policijskih nalog in varovanje državne meje;
* Za specialistična usposabljanja – je podatek določen na podlagi letnih načrtov usposabljanj v policiji;
* Za usposabljanje pilotov in tehnikov – glede na potrebe po usposabljanjih zaposlenih pilotov in tehnikov za nov tip helikopterja.

Ciljna vrednost za leto 2029 je določena glede na predvidene potrebe po usposabljanjih, in sicer:

* Za sodelovanje ekspertov pri schengenskih evalvacijah je vrednost določena na podlagi preteklih sodelovanj ter potreb Slovenije po udeležbi. Predvideno je okvirno število sodelujočih in strokovnjakov v naboru;
* Za usposabljanja zaposlenih za varovanje in nadzor državne meje glede na število zaposlenih nadzornikov ter bo odvisen od števila kandidatov, ki bodo uspešno zaključili in pridobili pooblastila za izvajanje policijskih nalog in varovanje državne meje;
* Za specialistična usposabljanja – je podatek določen na podlagi letnih načrtov usposabljanj v policiji;
* Za usposabljanje pilotov in tehnikov – glede na potrebe po usposabljanjih zaposlenih pilotov in tehnikov za nov tip helikopterja ter popolnitev sistematiziranih delovnih mest v policiji in nadomestne zaposlitve zaradi upokojevanja.

Vir, iz katerega se črpajo podatki, je kadrovska evidenca, interne evidence, poročila o usposabljanjih, liste prisotnosti, pogodba o dobavi helikopterja.

**9. Število uradnikov za zvezo za priseljevanje, napotenih v tretje države.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| / | O.1.9 | Število uradnikov za zvezo za priseljevanje, napotenih v tretje države | število | 0 | 0 |

Opomba: merska enota »število« predstavlja število oseb.

Aktivnosti oziroma projekti v povezavi s tem kazalnikom niso planirani, zato ga ne bomo spremljali.

**10. Število razvitih/vzdrževanih/nadgrajenih funkcij informacijskih sistemov.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 1e | O.1.10 | Število razvitih/ vzdrževanih/ nadgrajenih funkcij informacijskih sistemov | število | 11 | 11 |

Opomba: merska enota »število« predstavlja število funkcij IT sistemov.

Spremljanje kazalnika je povezano z aplikacijami in storitvami za zagotavljanje mejne kontrole in postopkov obvladovanja ilegalnih migracij, in sicer z naslednjimi projekti

* Posodobitev aplikacij za izmenjave podatkov (EUROPOL, INTERPOL, SIRENE);
* PKI infrastruktura - pasivna avtentikacija, terminalska aplikacija;
* Razvoj in nacionalna implementacija EU projektov v sklopu interoperabilnosti;
* Izboljšanje analitskih zmogljivosti za naprednejša ocenjevanja tveganj v smeri "hot spot" analiz in odkrivanja zapletenih povezav v podatkih.

Vrednost oziroma podatek za mejnik 2024 je določena na podlagi dosedanjih izkušenj, dosedanjega obsega nalog policije ter se šteje število funkcij po navedenih projektih po tem kazalniku.

Ciljna vrednost za leto 2029 je enaka kot mejnik, saj se planira izvedba aktivnosti že do leta 2024.

Vir, iz katerega se črpajo podatki, so sklenjene pogodbe o dobavi, izvedbi, primopredajni zapisniki in interne evidence MNZ in policije.

**11. Število razvitih/vzdrževanih/nadgrajenih obsežnih informacijskih sistemov:**

11.1 od tega število razvitih obsežnih informacijskih sistemov.

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 1e | O.1.11 | Število razvitih/vzdrževanih/ nadgrajenih obsežnih informacijskih sistemov: | število | 6 | 6 |
| 1e | O.1.11.1 | - od tega število razvitih obsežnih informacijskih sistemov | število | 2 | 2 |

Opomba: merska enota »število« predstavlja število IT sistemov.

Spremljanje kazalnika je povezano z naslednjimi projekti oz. IT sistemi:

* Razvoj enotnega iskalnega portala Policije;
* Vzdrževanje in uporaba nacionalne SIS II infrastrukture;
* Razvoj in nacionalna implementacija EU projektov v sklopu interoperabilnosti (obsežni IT sistem);
* Prenova nacionalnega SIS II sistema;
* Eurosur;
* Prenova elektronske obdelave tajnih podatkov (obsežni IT sistem).

Vrednost oziroma podatek za mejnik 2024 je za Eurosur določena na podlagi načrtov Frontex, za ostale sisteme pa na podlagi dosedanjih izkušen, dosedanjega obsega nalog policije in potreb po nadgradnji in posodobitvi sistemov.

Ciljna vrednost za leto 2029 je enaka kot mejnik, saj se planira izvedba aktivnosti že do leta 2024.

Vir, iz katerega se črpajo podatki, so sklenjene pogodbe o dobavi, izvedbi, primopredajni zapisniki in interne evidence MNZ in policije.

**12. Število projektov sodelovanja s tretjimi državami.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| / | O.1.12 | Število projektov sodelovanja s tretjimi državami | število | 0 | 0 |

Opomba: merska enota »število« predstavlja število projektov.

Aktivnosti oziroma projekti v povezavi s tem kazalnikom niso planirani, zato ga ne bomo spremljali.

**13. Število oseb, ki so zaprosile za mednarodno zaščito na mejnih prehodih.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| / | O.1.13 | Število oseb, ki so zaprosile za mednarodno zaščito na mejnih prehodih | število | 0 | 0 |

Opomba: merska enota »število« predstavlja število oseb.

Aktivnosti oziroma projekti v povezavi s tem kazalnikom niso planirani, zato ga ne bomo spremljali.

**Specifični cilj 2: podpirati skupno vizumsko politiko za zagotovitev harmoniziranega pristopa zvezi z izdajanjem vizumov in za olajšanje zakonitega potovanja, hkrati pa pomagati preprečevati migracijska in varnostna tveganja**

V okviru specifičnega cilja 2 se sklad izvaja z naslednjimi izvedbenimi ukrepi:

1. zagotavljanje učinkovitih in strankam prijaznih storitev za prosilce za vizum ob ohranjanju varnosti in celovitosti vizumskih postopkov ter ob polnem spoštovanju človekovega dostojanstva in integritete prosilcev za vizum in imetnikov vizumov v skladu s členom 7(2) Uredbe (ES) št. 767/2008 *(o vizumskem informacijskem sistemu (VIS) in izmenjavi podatkov med državami članicami o vizumih za kratkoročno prebivanje (Uredba VIS)*);
2. podporo državam članicam pri izdajanju vizumov, vključno z vizumi z omejeno ozemeljsko veljavnostjo iz člena 25 Uredbe (ES) št. 810/2009 *(o vizumskem zakoniku Skupnosti)*, izdanih zaradi humanitarnih razlogov, nacionalnega interesa ali spoštovanja mednarodnih obveznosti;
3. zagotavljanje enotne uporabe pravnega reda Unije glede vizumov, vključno z nadaljnjim razvojem in posodobitvijo skupne vizumske politike;
4. razvoj različnih oblik sodelovanja med državami članicami pri obravnavi vlog za izdajo vizuma;
5. vzpostavitev, delovanje in vzdrževanje obsežnih informacijskih sistemov v skladu s pravom Unije na področju skupne vizumske politike, zlasti VIS, vključno z interoperabilnostjo teh obsežnih informacijskih sistemov in njihove komunikacijske infrastrukture, ter ukrepe za izboljšanje kakovosti podatkov in zagotavljanje informacij.

V nadaljevanju so predstavljeni kazalniki učinka v okviru specifičnega cilja 2 ter način njihovega spremljanja:

**1. Število projektov v podporo digitalizaciji obravnave vlog za izdajo vizuma.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 2a | O.2.1 | Število projektov v podporo digitalizaciji obravnave vlog za izdajo vizuma | število | 1 | 1 |

Opomba: merska enota »število« predstavlja število projektov.

Spremljanje kazalnika je povezano z naslednjimi aktivnostmi:

* Nakup programskih komponent nacionalnega vizumskega informacijskega sistema;
* Nakup IKT strojne opreme;
* Zagotavljanje kvalitetne povezljivosti;
* Pilotni razvoj in preizkus uporabe kioskov za zajemanje biometričnih podatkov;
* Vzpostavitev spletnega portala za sklepanje potovalnih zdravstvenih zavarovanj;
* Vzpostavitev spletne platforme za videoklice;
* Vzpostavitev plačevanja taks za spletne vizumske vloge.

Vrednost oziroma podatek za mejnik 2024 je določen tako, da so vse aktivnosti v podporo digitalizaciji obravnave vlog za izdajo vizuma predvidene v okviru enega projekta.

Ciljna vrednost za leto 2029 je določena tako, da so vse aktivnosti v podporo digitalizaciji obravnave vlog za izdajo vizuma predvidene v okviru enega projekta.

Vir, iz katerega se črpajo podatki, so sklenjene pogodbe o dobavi, izvedbi, primopredajni zapisniki in aplikacija Migra.

**2. Število udeležencev, ki so prejeli podporo:**

2.1 od tega število udeležencev v dejavnostih usposabljanja.

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 2c | O.2.2 | Število udeležencev, ki so prejeli podporo: | število | 70 | 100 |
| 2c | O.2.2.1 | - od tega število udeležencev v dejavnostih usposabljanja | število | 70 | 100 |

Opomba: merska enota »število« predstavlja število oseb.

Spremljanje kazalnika je povezano s standardnim konzularnim usposabljanjem.

Vrednost oziroma podatek za mejnik 2024 je določen tako, da je upoštevano število konzulov, ki se praviloma udeležujejo letnega konzularnega posveta in relevantnih regionalnih posvetov, ter ustrezen delež namestnikov in lokalno zaposlenega osebja, ki se udeležujejo regionalnih posvetov. Predvideno je 40 oseb na standardnem konzularnem usposabljanju v Ljubljani oz. drugi lokaciji v Sloveniji in po 15 oseb na vsakem od dveh regionalnih konzularnih usposabljanjih letno, skupaj kritje stroškov za cca. 70 oseb na konzularnih posvetih letno. Skupaj je to sicer 350 udeležb v 5 letih, vendar, ker se v kazalniku lahko vsako osebo upošteva samo enkrat, je navedeno predvideno skupno število zaposlenih konzularnih uslužbencev na konzularnih oddelkih DKP in v Ljubljani, ki se bodo v prvih dveh letih oz. v času trajanja projekta vsaj enkrat udeležili usposabljanja. V izračunu ni upoštevana rotacija zaposlenih (v obdobju trajanja projekta se lahko določeno število konzularnih uslužbencev tudi zamenja.) Upoštevane so tudi osebe, ki prejemajo plačo iz projekta "Operativna podpora skupni vizumski politiki in postopkom".

Ciljna vrednost za leto 2029 je določena tako, da je upoštevano število konzulov, ki se praviloma udeležujejo letnega konzularnega posveta in relevantnih regionalnih posvetov ter ustrezen delež namestnikov in lokalno zaposlenega osebja, ki se udeležuje regionalnih posvetov. Poleg 70 oseb, ki se bodo udeležili konzularnega usposabljanja do vključno leta 2024, se pričakuje, da se bo do leta 2027, predvsem na regionalnih posvetih, zvrstilo še dodatnih 30 oseb, ki nadomeščajo konzula ali lokalnih uslužbencev, vključenih v vizno poslovanje (pribl. 10 dodatnih letno).

Vir, iz katerega se črpajo podatki, so poročila o udeležencih, ki se jih priloži zahtevkom za povračilo v aplikaciji Migra in interne evidence MZZ.

**3. Število zaposlenih, ki so napoteni na konzulate v tretjih državah:**

3.1 od tega število zaposlenih, ki so napoteni za obravnavo vlog za izdajo vizuma.

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 2b | O.2.3 | Število zaposlenih, ki so napoteni na konzulate v tretjih državah: | število | 7 | 7 |
| 2b | O.2.3.1 | - od tega število zaposlenih, ki so napoteni za obravnavo vlog za izdajo vizuma | število | 7 | 7 |

Opomba: merska enota »število« predstavlja število oseb.

Spremljanje kazalnika je povezano z napotitvami oseb za izvajanje konzularnih nalog in viznega poslovanja.

Vrednost oziroma podatek za mejnik 2024 je določen tako, da je upoštevano število zaposlenih na konzularnih oddelkih DKP izven schengenskega območja, katerih napotitev se sofinancira iz sredstev sklada.

Ciljna vrednost za leto 2029 je določena tako, da je upoštevano število zaposlenih na konzularnih oddelkih DKP izven schengenskega območja, katerih napotitev se sofinancira iz sredstev sklada.

Vir, iz katerega se črpajo podatki, so akt o napotitvi zaposlenega, poročila o delu, ki jih periodično pripravljajo zaposleni, katerih stroške napotitev se financira iz sklada in se jih priloži zahtevkom za povračilo v aplikaciji Migra, interne evidence in kadrovska evidenca MZZ.

**4. Število razvitih/vzdrževanih/nadgrajenih funkcij informacijskih sistemov.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 2e | O.2.4 | Število razvitih/vzdrževanih/ nadgrajenih funkcij informacijskih sistemov | število | 10 | 30 |

Opomba: merska enota »število« predstavlja število funkcij IT sistema.

Spremljanje kazalnika je povezano z nakupom programskih komponent nacionalnega vizumskega informacijskega sistema.

Vrednost oziroma podatek za mejnik 2024 je določen na podlagi pričakovanih nadgrajenih funkcij. V zadnjih 10 letih je bilo sklenjenih 6 pogodb za nadgradnjo VIZIS, ki so vsebovale izdelavo/nadgradnjo skupno 112 modulov. Glede na stopnjo razvoja informacijskega sistema in intenziteto razprav na ravni EU pričakujemo za polovico počasnejši tempo.

Tudi ciljna vrednost za leto 2029 je določena na podlagi pričakovanih potreb za nadgradnje funkcij IT sistema, ki izhajajo iz sklenjenih dogovorov na ravni EU.

Vir, iz katerega se črpajo podatki, so sklenjene pogodbe o dobavi, izvedbi, primopredajni zapisniki, interne evidence MZZ in aplikacija Migra.

**5. Število razvitih/vzdrževanih/nadgrajenih obsežnih informacijskih sistemov:**

5.1 od tega število razvitih obsežnih informacijskih sistemov.

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 2e | O.2.5 | Število razvitih/ vzdrževanih/ nadgrajenih obsežnih informacijskih sistemov: | število | 2 | 2 |
| 2e | O.2.5.1 | - od tega število razvitih obsežnih informacijskih sistemov | število | 1 | 1 |

Opomba: merska enota »število« predstavlja število IT sistemov.

Spremljanje kazalnika je povezano vzdrževanjem informacijskega sistema VIS in potrebnim dodatnim razvojem informacijskega sistema EES.

Vrednost oziroma podatek za mejnik 2024 je določen na podlagi podatkov, da MZZ do ostalih informacijskih sistemov dostopa preko informacijskega sistema VIS. Po sedanjih podatkih bo potrebno dodatno razviti tudi neposreden dostop do informacijskega sistema EES.

Ciljna vrednost za leto 2029 je enaka kot mejnik, saj se ne predvideva potrebe po vzpostavitvi povezav do morebitnih dodatnih obsežnih informacijskih sistemov, razen teh, ki so že vključeni v mejnik za leto 2024, bo pa potrebno konstantno vzdrževanje le-teh.

Vir, iz katerega se črpajo podatki, so sklenjene pogodbe o dobavi, izvedbi, primopredajni zapisniki, interne evidence MZZ in aplikacija Migra.

**6. Število kosov vzdrževane/popravljene infrastrukture.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| 2a | O.2.6 | Število kosov vzdrževane/ popravljene infrastrukture | število | 2 | 5 |

Opomba: merska enota »število« predstavlja število enot.

Spremljanje kazalnika je povezano z večjimi vzdrževalnimi deli na DKP.

Vrednost oziroma podatek za mejnik 2024 je določen tako, da se predvideva sofinanciranje 1 večjega vzdrževanja oz. vzdrževalnega dela na DKP letno v letih 2023 in 2024.

Ciljna vrednost za leto 2029 je določena tako, da se predvideva sofinanciranje 1 večjega vzdrževanja oz. vzdrževalnega dela na DKP letno v letih 2023 in 2027.

Vir, iz katerega se črpajo podatki, so sklenjene pogodbe o dobavi, izvedbi, primopredajni zapisniki, interne evidence MZZ in aplikacija Migra.

**7. Število v najem oddanih/amortiziranih nepremičnin.**

|  |  |  |  |  |  |
| --- | --- | --- | --- | --- | --- |
| **IZVEDBENI UKREP** | **OZNAKA****(ID)** | **KAZALNIK** | **MERSKA ENOTA** | **MEJNIK 2024** | **CILJNA VREDNOST 2029** |
| / | O.2.7 | Število v najem oddanih/ amortiziranih nepremičnin | število | 0 | 0 |

Opomba: merska enota »število« predstavlja število objektov.

Aktivnosti oziroma projekti v povezavi s tem kazalnikom niso planirani, zato ga ne bomo spremljali. Slovenija ima nepremičnine v tujini v najemu in nima nepremičnin, ki bi jih oddajala v najem oz. ki bi bile amortizirane.

# 2.1.2 DEJAVNIKI, KI LAHKO VPLIVAJO NA DOSEGANJE MEJNIKOV IN CILJEV TER NAČINI, KAKO SO BILI UPOŠTEVANI

Pri izračunu kazalnikov učinka in rezultatov smo upoštevali različne dejavnike, ki bi lahko ogrozili doseganje mejnikov in ciljev. Za specifična cilja lahko podamo skupne dejavnike vpliva na doseganje mejnikov in ciljev, in sicer:

* zamuda pri začetku črpanja sredstev sklada, oziroma morebitna prepozna odobritev Nacionalnega programa in posledično nepravočasen sprejem pravnih podlag ter vzpostavitev sistema;
* ponovna razglasitev pandemije oziroma njeno nadaljevanje, kar lahko pomeni zakasnitev postopkov za črpanje sredstev (izvedba javnih naročil, oteženo zbiranje podatkov, nezmožnost pravočasnih dobav);
* pandemija koronavirusa (Covid-19) lahko, zaradi omejitve širjenje virusa in okužb, posledično pomeni omejitve na področju izobraževanja in usposabljanja. To pomeni manj kontaktnih izvedb usposabljanj, oziroma spremembo načina izvedbe s poudarkom na izvedbah preko spleta in »hibridnih« usposabljanjih (kombinacija spletnih in kontaktnih usposabljanj) z omejenim številom udeležencev glede na zahteve IKT opreme;
* dolgi dobavni roki na svetovnih trgih za elektronsko, telekomunikacijsko in informacijsko opremo, nihanje cen materialov ter pomanjkanje osnovnih surovin, polizdelkov in izdelkov zaradi vojne v Ukrajini (prekinjena dobava nekaterih verig proizvodnje aluminija in ostalih kovinskih izdelkov);
* morebitne širše in dolgoročne posledice vojne v Ukrajini;
* nezadostna višina sredstev nacionalnega proračuna za zalaganje financiranja;
* naravne nesreče in drugi izredni dogodki;
* spremembe EU ali nacionalne zakonodaje.

**Specifični cilj 1:**  **podpirati učinkovito evropsko integrirano upravljanje meja na zunanjih mejah, ki ga izvaja evropska mejna in obalna straža, kot skupno odgovornost Evropske agencije za mejno in obalno stražo ter nacionalnih organov, odgovornih za upravljanje meja, da bi se olajšala zakonita prehajanja meje, preprečevala in odkrivala nezakonito priseljevanje in čezmejni kriminal ter učinkovito upravljali migracijski tokovi**

* nepravočasna priprava javnih naročil, in sicer nepravočasna priprava vsebinskih podlag za javna naročila in nepravočasna realizacija javnih naročil: možnost zamika realizacije, v primeru neuspešne izvedbe postopka (potrebna ponovitev postopka), zaradi nedopustnih ponudb, visokih cen, revizijskih zahtevkov, ipd.;
* nezainteresiranost ponudnikov za udeležbo na javnih naročilih;
* nezainteresiranost udeležencev usposabljanj za izpolnjevanje anketnih vprašalnikov;
* dolgi dobavni roki na svetovnih trgih za elektronsko, telekomunikacijsko in informacijsko opremo, nihanje cen materialov ter pomanjkanje osnovnih surovin, polizdelkov in izdelkov zaradi vojne v Ukrajini (prekinjena dobava nekaterih verig proizvodnje aluminija in ostalih kovinskih izdelkov);
* nepredvidljivo povečevanje cen in s tem povezano težavo z določitvijo ocenjene vrednosti projekta;
* zamude pri dobavah surovin in izdelkov;
* spremenjene razmere na trgu zaradi vojne v Ukrajini;
* Nekompatibilnost obstoječih vgrajenih sistemov in naprav s sistemi dostopnimi na trgu oz. prevelika zastarelost sistemov;
* pomanjkanje internih kadrovskih virov za pripravo strokovnih podlag, tehničnih specifikacij in vodenje projekta;
* zamuda razvoja pogodbenega izvajalca (npr. pomanjkanje strokovnega kadra);

**Specifični cilj 2: podpirati skupno vizumsko politiko za zagotovitev harmoniziranega pristopa zvezi z izdajanjem vizumov in za olajšanje zakonitega potovanja, hkrati pa pomagati preprečevati migracijska in varnostna tveganja.**

* Dodatne zahteve EK ali drugih institucij EU, ki se v izvedbi časovno prekrivajo z že sprejetimi nalogami, ki so v procesu izvajanja;
* nepredvidljive razmere na domačem in na svetovnih trgih, ki vplivajo na cene, dobavljivost in zanesljivost dobavnih rokov, prinesejo pa tudi izzive pri izvajanju javnih naročil in pri realizaciji dolgoročnih pogodb;
* nepravočasna priprava javnih naročil, in sicer nepravočasna priprava vsebinskih podlag za javna naročila in nepravočasna realizacija javnih naročil: možnost zamika realizacije, v primeru neuspešne izvedbe postopka (potrebna ponovitev postopka), zaradi nedopustnih ponudb, visokih cen, revizijskih zahtevkov, ipd.;
* pomanjkanje specifične delovne sile na trgu, zaradi česar potencialni ponudniki niso zainteresirani za oddajo ponudb glede na zahteve naročnika, zasedenost ponudnikov s številnimi projekti na področju digitalizacije;
* nezainteresiranost udeležencev usposabljanj za izpolnjevanje anketnih vprašalnikov;
* dolgi dobavni roki na svetovnih trgih za elektronsko, telekomunikacijsko in informacijsko opremo, nihanje cen materialov ter pomanjkanje osnovnih surovin, polizdelkov in izdelkov zaradi vojne v Ukrajini (prekinjena dobava nekaterih verig proizvodnje aluminija in ostalih kovinskih izdelkov);
* zaradi vse večje digitalizacije hitre spremembe na trgu IKT, kot tudi težave pri kompatibilnosti z že obstoječo opremo;
* zapleti pri distribuciji strojne opreme na lokacije zaradi omejitev potovanj (višja sila, naravne nesreče, ponovna razglasitev epidemije, krizna žarišča,....);
* zapleti (zamude) pri koordiniranemu priklopu v produkcijo po specifikacijah in časovnici EU,
zaradi nepredvidljivih zunanjih okoliščin in morebitne povečane stopnje ogroženosti v posameznih državah lahko pride do spremenjenih prednostnih nalog v izvajanju vključenih strokovnih služb ministrstva (IKT, konzularna zaščita, varnost…);
* spremembe varnostnih standardov in posledično opreme, ki jo je potrebno zagotoviti;
* zapleti pri izvajanju del (adaptacije in prilagoditve) v spomeniško zaščitenih stavbah, težave pri pridobivanju soglasij lastnikov ali zaradi specifičnih postopkov v državi sprejemnici (v tujini);
* zapleti ponudnikov / izvajalcev pri izvajanju naročila zaradi vnaprej neznanih posebnosti v državi sprejemnici;
* pogoste kadrovske menjave zaradi notranjih prerazporeditev ali napotitev v tujino, preobremenjenost obstoječega kadra, posledično tudi nezainteresiranost za usposabljanja in pridobivanje novih znanj, nepredvidene daljše odsotnosti.

Dejavniki vpliva so v določeni meri naslovljeni z možnostjo fleksibilnosti pri izvedbi na način, da se vsaj v prvi polovici obdobja, namenjenega izvajanju programa, prednostno izvaja tiste dele programa, ki so v danem trenutku manj podvrženi vplivom zunanjih dejavnikov. Morebitne vztrajno prisotne zunanje dejavnike, ki bi dolgoročno vplivali na zmožnost realizacije, se naslovi ob morebitnih revizijah nacionalnega programa na način, da spremembe ne ogrozijo cilja in specifičnih ciljev uredbe (EU) 2021/1148.

# 2.2 KAZALNIKI REZULTATOV IN CILJNE VREDNOSTI KAZALNIKOV REZULTATOV

Kazalniki rezultatov so po specifičnih ciljih določeni v Uredbi o vzpostavitvi Instrumenta za finančno podporo za upravljanje meja in vizumsko politiko v okviru Sklada za integrirano upravljanje meja. V nadaljevanju so predstavljeni kazalniki rezultata po posameznih specifičnih ciljih.

**Specifični cilj 1: podpirati učinkovito evropsko integrirano upravljanje meja na zunanjih mejah, ki ga izvaja evropska mejna in obalna straža, kot skupno odgovornost Evropske agencije za mejno in obalno stražo ter nacionalnih organov, odgovornih za upravljanje meja, da bi se olajšala zakonita prehajanja meje, preprečevala in odkrivala nezakonito priseljevanje in čezmejni kriminal ter učinkovito upravljali migracijski tokovi**

Kazalniki rezultatov:

1. Število kosov opreme, registriranih v naboru tehnične opreme Evropske agencije za mejno in obalno stražo.

2. Število kosov opreme, danih na razpolago Evropski agenciji za mejno in obalno stražo.

3. Število vzpostavljenih/izboljšanih oblik sodelovanja med nacionalnimi organi in nacionalnimi koordinacijskimi centri EUROSUR.

4. Število prehajanj meje preko sistemov za avtomatizirani nadzor meje in e-prehodov.

5. Število obravnavanih priporočil na podlagi schengenskih ocenjevanj in ocen ranljivosti na področju upravljanja meja.

6. Število udeležencev, ki tri mesece po zaključku dejavnosti usposabljanja poročajo, da uporabljajo spretnosti in kompetence, pridobljene med to dejavnostjo usposabljanja.

7. Število oseb, ki so jim mejni organi zavrnili vstop.

|  |  |  |  |  |
| --- | --- | --- | --- | --- |
| OZNAKA(ID) | KAZALNIK | MERSKA ENOTA | OSNOVNA ZAČETNA VREDNOST | CILJNA VREDNOST za leto 2029 |
| R.1.14 | Število kosov opreme, registriranih v naboru tehnične opreme Evropske agencije za mejno in obalno stražo | število | 0 | 11 |
| R.1.15 | Število kosov opreme, danih na razpolago Evropski agenciji za mejno in obalno stražo | število | 0 | 21 |
| R.1.16 | Število vzpostavljenih/ izboljšanih oblik sodelovanja med nacionalnimi organi in nacionalnimi koordinacijskimi centri EUROSUR | število | 0 | 1 |
| R.1.17 | Število prehajanj meje preko sistemov za avtomatizirani nadzor meje in e-prehodov | število | 0 | 300.000 |
| R.1.18 | Število obravnavanih priporočil na podlagi schengenskih ocenjevanj in ocen ranljivosti na področju upravljanja meja | odstotek | 0 | 100% |
| R.1.19 | Število udeležencev, ki tri mesece po zaključku dejavnosti usposabljanja poročajo, da uporabljajo spretnosti in kompetence, pridobljene med to dejavnostjo usposabljanja | število | 0 | 3.018 |
| R.1.20 | Število oseb, ki so jim mejni organi zavrnili vstop | število | 4.575 | 17.000 |

Opomba: pri kazalnikih R.1.14 in R.1.15 merska enota »število« predstavlja število kosov, pri kazalniku R.1.16 predstavlja število oblik sodelovanja, pri kazalniku R.1.17 predstavlja število prehodov, pri kazalnikih R.1.19 in R.1.20 pa predstavlja število oseb. Kazalnik R.1.18 predstavlja priporočila v % vseh obravnavanih priporočil.

Osnovna začetna vrednost kazalnikov je postavljena na 0, saj je vezana na dejansko stanje v referenčnem letu. Za kazalnik R.1.20 je začetna vrednost določena na podlagi podatka o številu zavrnitev za leto 2021. Pri kazalniku R.1.17 je začetna vrednost 0, ki je tudi dejanska vrednost, saj ABC vrata v Sloveniji na meji še niso vzpostavljena.

Ciljna vrednost kazalnikov za leto 2029 je določena na naslednji način:

* Za kazalnik R.1.14 je vrednost določena na podlagi vrste opreme v Frontexovem TEP. Podano je okvirno število opreme (ne glede na vrsto), pri čemer bo točno opremo določil Frotex;
* Za kazalnik R.1.15 je vrednost določena na podlagi načrtovanega števila opreme za napotitve v skupne operacije. Podano je okvirno število opreme (ne glede na vrsto), pri čemer bo točno opremo določil Frotex;
* Za kazalnik R.1.16 je vrednost določena na podlagi planiranja, da se vzpostavi 1 center;
* Kazalnik R.1.17 – pričakovano število prehodov, na podlagi pretekle statistike prehajanj mej;
* Za kazalnik R.1.18 se upošteva 100% vseh upoštevanih priporočil, upoštevana pa je vrednost na podlagi dosedanjih izkušenj in predhodnih Schengenskih evalvacij;
* Vrednost kazalnika R.1.19 »Število udeležencev, ki tri mesece po zaključku dejavnosti usposabljanja poročajo, da uporabljajo spretnosti in kompetence, pridobljene med to dejavnostjo usposabljanja« je izračunana tako, da se predvideva, da bo cca. 90% oseb poročalo, da uporabljajo spretnosti in kompetence, za usposabljanje pilotov in tehnikov za helikopter pa 100%.
* Za kazalnik R.1.20 je vrednost določena tako, da se upošteva približno 4000 oseb na leto, pri čemer se upošteva padajoči trend, ki je prisoten že sedaj. Poleg tega obstaja možnost vstopa Hrvaške v Schengen, kar bi dodatno zmanjšalo vrednost tega kazalnika, saj se bo posledično zmanjšalo št. mejnih prehodov in bodo ostali le mejni prehodi na zunanjih mejah, torej na zračnih in morskih mejah.

Viri, iz katerega se črpajo podatki:

* Frontexova aplikacija Opera EVO,
* Poročilo agencije Frontex Evropskemu parlamentu,
* interne evidence policije,
* podatki iz ABC naprav, ki omogočajo beleženje prehodov skozi vrata,
* Priporočila schengenske evalvacije in Frontexova ocena ranljivosti,
* liste prisotnosti na usposabljanjih, anketni listi udeležencev usposabljanja, interne evidence MNZ in policije,
* Interne evidence MNZ in policije ter statistični podatki.

**Specifični cilj 2: podpirati skupno vizumsko politiko za zagotovitev harmoniziranega pristopa zvezi z izdajanjem vizumov in za olajšanje zakonitega potovanja, hkrati pa pomagati preprečevati migracijska in varnostna tveganja**

Kazalniki rezultatov:

1. Število novih/posodobljenih konzulatov zunaj schengenskega območja:

1.1 od tega število konzulatov, ki so bili posodobljeni, da bi bili prijaznejši do prosilcev za vizum.

2. Število obravnavanih priporočil na podlagi schengenskih ocenjevanj na področju skupne vizumske politike.

3. Število vlog za izdajo vizuma, predloženih v digitalni obliki.

4. Število vzpostavljenih/izboljšanih oblik sodelovanja med državami članicami na področju obravnave vlog za izdajo vizuma.

5. Število udeležencev, ki tri mesece po zaključku dejavnosti usposabljanja poročajo, da uporabljajo spretnosti in kompetence, pridobljene med to dejavnostjo usposabljanja.

|  |  |  |  |  |
| --- | --- | --- | --- | --- |
| OZNAKA(ID) | KAZALNIK | MERSKA ENOTA | OSNOVNA ZAČETNA VREDNOST | CILJNA VREDNOST za leto 2029 |
| R.2.8 | Število novih/posodobljenih konzulatov zunaj schengenskega območja: | število | 0 | 25 |
| R.2.8.1 | - od tega število konzulatov, ki so bili posodobljeni, da bi bili prijaznejši do prosilcev za vizum | število | 0 | 25 |
| R.2.9 | Število obravnavanih priporočil na podlagi schengenskih ocenjevanj na področju skupne vizumske politike | odstotek | 0 | 100% |
| R.2.10 | Število vlog za izdajo vizuma, predloženih v digitalni obliki | število | 0 | 3.000 |
| R.2.11 | Število vzpostavljenih/ izboljšanih oblik sodelovanja med državami članicami na področju obravnave vlog za izdajo vizuma | število | 0 | 0 |
| R.2.12 | Število udeležencev, ki tri mesece po zaključku dejavnosti usposabljanja poročajo, da uporabljajo spretnosti in kompetence, pridobljene med to dejavnostjo usposabljanja | število | 0 | 80 |

Opomba: pri kazalnikih R.2.8 in R.2.8.1 merska enota »število« predstavlja število konzulatov, pri kazalniku R.2.10 predstavlja število vlog, pri kazalniku R.2.11 predstavlja število oblik sodelovanja, pri kazalniku R.2.12 pa predstavlja število oseb. Kazalnik R.2.9 predstavlja priporočila v % vseh obravnavanih priporočil.

Osnovna začetna vrednost kazalnikov je postavljena na 0, saj je vezana na dejansko stanje v referenčnem letu.

Ciljna vrednost kazalnikov za leto 2029 je določena na naslednji način:

* Za kazalnik R.2.8 je vrednost določena tako, da se za zagotavljanje kvalitetne povezljivosti predvideva dodajanje ene lokacije DKP letno. Za izboljšanje standardov se upošteva število lokacij DKP izven schengenskega območja, za katere se predvideva, da bodo opremljeni z novimi detektorskimi vrati za izboljšanje varnostnih standardov in pri katerih so možne infrastrukturne izboljšave. V primeru odpiranja novih DKP bi se lahko ciljna vrednost še nekoliko povišala.
* Za kazalnik R.2.8.1 je vrednost določena tako, da se za izboljšanje standardov upošteva število lokacij konzulatov izven schengenskega območja, za katere se predvideva, da bodo opremljeni z novimi detektorskimi vrati za izboljšanje varnostnih standardov in pri katerih so možne infrastrukturne izboljšave. V primeru odpiranja novih DKP bi se lahko ciljna vrednost še nekoliko povišala.
* Za kazalnik R.2.9 se upošteva 100% vseh obravnavanih priporočil, le-ta bodo tudi upoštevana skladno z možnostmi, predvsem v povezavi z morebitnimi zahtevanimi infrastrukturnimi izboljšavami glede na posamezne lokacije in omejitve, ki izhajajo iz posameznih najemnih pogodb;
* Za kazalnik R.2.10 je vrednost določena tako, da se predvideva postopna rast deleža vlog, predloženih v digitalni obliki, upošteva se povprečno število vizumskih vlog v enem letu (ocena za leto 2022 je 10.000 vlog) ter postopno rast spletnih vizumskih vlog (SVV) z 0 v letu 2022 do 10 % v letu 2027, pri čemer se predvideva tudi nadgradnja z digitalnim podpisom, ki trenutno še ni omogočena;
* Vrednost kazalnika R.2.11 je 0, ker v obdobju 2022 - 2027 ni predvidena vzpostavitev / izboljšava oblik sodelovanja na področju vlog za izdajo vizuma;
* Vrednost kazalnika R.2.12 »Število udeležencev, ki tri mesece po zaključku dejavnosti usposabljanja poročajo, da uporabljajo spretnosti in kompetence, pridobljene med to dejavnostjo usposabljanja« je izračunana tako, da se predvideva, da bo cca. 80% oseb poročalo, da je v treh mesecih po izvedbi usposabljanja uporabljalo spretnosti in kompetence.

Viri, iz katerega se črpajo podatki:

* Sklenjene pogodbe o dobavi, izvedbi,
* Primopredajni zapisniki, dobavnice,
* Interne evidence MZZ,
* Priporočila schengenske evalvacije,
* Vizumska statistika,
* Liste prisotnosti na usposabljanjih, anketni listi.

# 3. DELEŽ SREDSTEV PO POSAMEZNIH VRSTAH UKREPANJA TER POVEZAVA S KAZALNIKI

| **Specifični cilj****(SO)** | **Vrsta ukrepanja** | **Koda** | **Okvirna vrednost****(delež celotne vrednosti pokritosti s kazalniki za posamezni spec. cilj)** | **Povezan kazalnik** |
| --- | --- | --- | --- | --- |
| **SO1** | Mejne kontrole | 001 | 5,28% | O.1.1, O.1.10 |
| Varovanje meja – zračna oprema | 002 | 10,90% | O.1.5, O.1.8, O.1.8.1, R.1.19 |
| Varovanje meja – kopenska oprema | 003 | 18,34% | O.1.1, O.1.5, O.1.5.1, O.1.7, R.1.14, |
| Varovanje meja – pomorska oprema | 004 | 1,66% | O.1.1, O.1.6 |
| Varovanje meja – sistemi avtomatiziranega varovanja meja | 005 | 7,00% | O.1.1 |
| Varovanje meja – drugi ukrepi | 006 | 0,26% | O.1.7 |
| Tehnični in operativni ukrepi na schengenskem območju, ki so povezani z nadzorom meja | 007 | 14,75% | O.1.1, O.1.4, O.1.7, O.1.8, R.1.20 |
| Analiza tveganja | 009 | 0,13% | O.1.1, R.1.14 |
| Obdelava podatkov in informacij | 010 | 4,96% | O.1.1, O.1.11, O.1.11.1, R.1.16  |
| Žariščna območja | 011 | 0,04% | O.1.1 |
| Medagencijsko sodelovanje na ravni Unije | 016 | 0,10% | O.1.1, O.1.10 |
| Obsežni informacijski sistemi – Evropski sistem za potovalne informacije in odobritve (ETIAS) – drugi | 021 | 0,24% | O.1.10 |
| Obsežni informacijski sistemi – evropski sistem za potovalne informacije in odobritve (ETIAS) – člen 85(3) Uredbe (EU) 2018/1240 | 023 | 0,12% | O.1.10 |
| Obsežni informacijski sistemi – Schengenski informacijski sistem (SIS) | 024 | 3,39% | O.1.11 |
| Obsežni informacijski sistemi – interoperabilnost | 025 | 1,44% | O.1.10 |
| Operativna podpora – integrirano upravljanje meja | 026 | 28,60% | O.1.11, O.1.2, R.1.19 |
| Operativna podpora – obsežni informacijski sistemi za namene upravljanja meja | 027 | 2,77% | O.1.10, O.1.11 |
|  | Skupaj za SO1: |  | 100% |  |

| **Specifični cilj****(SO)** | **Vrsta ukrepanja** | **Koda** | **Okvirna vrednost****(delež celotne vrednosti pokritosti s kazalniki za posamezni spec. cilj)** | **Povezan kazalnik** |
| --- | --- | --- | --- | --- |
| SO2 | Izboljšanje obravnave vlog za izdajo vizuma | 001 | 7,18% | O.2.1, O.2.2.1, O.2.2, R.2.12 |
|  | Izboljšanje učinkovitosti, strankam prijaznega okolja in varnosti na konzulatih | 002 | 12,45% | O.2.6, R.2.8, R.2.8.1 |
|  | Varnost dokumentov/svetovalci za dokumente | 003 | 4,50% | / |
|  | Obsežni informacijski sistemi – Vizumski informacijski sistem (VIS) | 006 | 11,84% | O.2.1, O.2.4, O.2.5, O.2.5.1, R.2.10 |
|  | Drugi sistemi IKT za namene obravnave vlog za izdajo vizuma | 007 | 31,02% | O.2.1, R.2.8 |
|  | Operativna podpora – skupna vizumska politika | 008 | 33,00% | O.2.3, O.2.3.1 |
|  | Skupaj za SO2: |  | 95,50% |  |

# 4. ZAKLJUČEK

V Sloveniji je za upravljanje meje edina pristojna slovenska policija (Sektor mejne policije, policijske postaje za izravnalne ukrepe - postaje za tehnične in operativne ukrepe v Schengenskem območju vezano na mejno kontrolo, Center za tujce ter prva linijska kontrola na mejnih prehodih). Slovenija je leta 2014 uspešno zaključila schengensko ocenjevanje, sedaj pa skrbi za redno vzdrževanje schengenskih standardov (boljša oprema, prostori, usposobljenost). Še naprej in skladno s potrebami bo nadaljevala z vlaganji v dotrajane infrastrukturne objekte na mejnih prehodih, vezano na vzdrževanje schengenskih standardov, žariščne točke, povečan prehod meje in/ali izvajanje »kontrole na eni točki« na slovensko-hrvaški meji. V naslednjem obdobju namerava Slovenija nadaljevati s potrebnimi investicijami v tehnično opremo in prevozna sredstva, posodabljanje nacionalnega komunikacijskega sistema ter usposabljanje za mejne policiste.

Cilj Slovenije so aktivnosti, ki jih podpira BMVI na področju vizumske politike, in sicer, da zagotovi učinkovite vizumske postopke, ki preprečujejo nedovoljene migracije. Vsekakor bodo potrebne izboljšave vizumskega sistema z izboljšanim delovanjem, krajšim časom za obdelavo prošenj za vize, okrepljeno odkrivanje lažnih dokumentov in manj napakami pri vnašanju podatkov. Slovenija načrtuje tudi investicije v izboljšanje varnostnih standardov (opreme, prostorov in protokolov) v konzularnih prostorih. Splošni cilj je torej, da vizumski postopki postanejo učinkovitejši, preglednejši in za prosilce bolj prijazni, kar bo lajšalo zakonita potovanja in hkrati preprečevalo migracijska in varnostna tveganja.